**Szemere György**

*(Szabolcs, 1863. október 30-Budapest, 1930. szeptember 6.)*

Munkásságában kevés a helyi vonatkozás, a szülőföldhöz való kötődés jele, de van egy regénye, amelyik legalább címével mégis Szabolcs megyéhez kapcsolódik: A kótaji csudakovács. Az 1921-ben, a Magyarság Könyvtára sorozatban megjelent könyv romantikus szerelmi történetet mesél el. A cselekmény színhelyéül választott Kótaj geográfiailag nehezen rögzíthető a térképen. Sem a tájegység valamilyen más megnevezése (Szabolcs, Nyírség stb.), sem konkrét környezetrajz nem hitelesíti meggyőzően, hogy valóban a megyénkbeli Kótajról van szó. Egy-egy véletlenszerűen odavetett tájképi elem mintha inkább felvidéki települést sejtetne, két apró részlet azonban talán mégis a szabolcsi Kótaj mellett tanúskodik. Az egyikben a rakamazi svábokról van szó, a másikban az uradalmi erdészről tudjuk meg, hogy „fösvény volt, mint egy tirpák fuvaros".Egyébként más Kótaj nevű településről nem tudnak a lexikonok és helységnév¬tárak, így aligha lehet kétséges, hogy a regényben szereplő helység nevét a szabolcsi községtől kölcsönözte az író, még akkor is, ha maga sohasem járt ott, s a regénybeli történetnek nincs is köze a valóságos Kótajhoz.

Lásd még: Szabolcs.

Irodalom:

Móra Ferenc: Szemere György emlékezete. Daru Utcától a Móra Ferenc utcáig. Genius kiadás.

é. n.

Bóka László: Szemere György. Arcképvázlatok és tanulmányok, Bp. 1962.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./